Ակնհայտ է, որ «աշխատանքներ ձեռնարկելու» մասին փոխվարչապետ Ավինյանի հայտարարությունը զուտ ձեւական բնույթի կամ խնդրի կապակցությամբ ուղղակի անարդյունավետ ներգործության վկայություն է եղել, որը 10 օր անց հանգեցրել է քաղաքացիների պահանջների կրկնակի բռնկմանը եւ խնդրի հանգուցալուծման գործում առաջին փոխվարչապետի ներգրավմանը: Այստեղ կարեւոր է արձանագրել, որ 10-օրյա ժամկետը տվյալ դեպքում խորհրդանշական է եւ ցույց է տալիս, որ հանրությունը շատ զգայուն է իրեն մտահոգող հարցերում: Եթե նախկինում հեղինակություն չվայելող կամ սակավ հեղինակության տեր վարչապետների հորդորով քաղաքացիները պատրաստ էին իրենց բարձրացրած հիմնահարցերի լուծմանը սպասել ամիսներ, անգամ տարիներ, ապա հետհեղափոխական Հայաստանում լիարժեք վստահություն վայելող վարչապետի հորդորը իր ազդեցությունը պահպանում է ընդամենը 10 օր: